CELEX: 32021D2134
Language: ro
Date: 2021-12-02 00:00:00
Title: Decizia (PESC) 2021/2134 a Consiliului din 2 decembrie 2021 privind o măsură de asistență în cadrul Instrumentului european pentru pace în sprijinul forțelor de apărare georgiene

3.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 432/55
               
            
         DECIZIA (PESC) 2021/2134 A CONSILIULUI
         din 2 decembrie 2021
         privind o măsură de asistență în cadrul Instrumentului european pentru pace în sprijinul forțelor de apărare georgiene
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 41 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     În conformitate cu Decizia (PESC) 2021/509 a Consiliului (1), a fost instituit Instrumentul european pentru pace (IEP) pentru finanțarea de către statele membre a acțiunilor Uniunii în cadrul politicii externe și de securitate comune în vederea menținerii păcii, a prevenirii conflictelor și a consolidării securității internaționale în temeiul articolului 21 alineatul (2) litera (c) din tratat. În special, în temeiul articolului 1 alineatul (2) litera (b) punctul (i) din Decizia (PESC) 2021/509, IEP poate finanța acțiuni de consolidare a capacităților statelor terțe și ale organizațiilor regionale și internaționale legate de chestiuni militare și de apărare.
                  
               
                     (2)
                  
                  
                     Cadrul Strategiei globale pentru politica externă și de securitate a Uniunii Europene stabilește obiectivele de consolidare a securității și apărării, de investiții în reziliența statelor și societăților situate la estul Uniunii, de elaborare a unei abordări integrate a conflictelor și a crizelor, de promovare și sprijinire a sistemelor regionale de cooperare și de consolidare a guvernanței la nivel mondial bazate pe dreptul internațional, inclusiv respectarea dreptului internațional al drepturilor omului și a dreptului internațional umanitar.
                  
               
                     (3)
                  
                  
                     Uniunea se angajează să susțină o relație strânsă în sprijinul unei Georgii puternice, independente și prospere, pe baza Acordului de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (2), incluzând zona de liber schimb aprofundată și cuprinzătoare, și să promoveze asocierea politică și integrarea economică, sprijinind în același timp cu fermitate integritatea teritorială a Georgiei în cadrul frontierelor sale recunoscute la nivel internațional. În conformitate cu articolul 5 din Acordul de asociere UE-Georgia, Uniunea și Georgia continuă să își intensifice dialogul și cooperarea și să promoveze convergența treptată în domeniul politicii externe și de securitate, inclusiv al politicii de securitate și apărare comune (PSAC), și abordează în special aspecte legate de prevenirea conflictelor, soluționarea pașnică a conflictelor și gestionarea crizelor, stabilitatea regională, dezarmarea, neproliferarea, controlul armelor și controlul exporturilor.
                  
               
                     (4)
                  
                  
                     Uniunea recunoaște contribuția importantă a Georgiei la politica de securitate și apărare comună a Uniunii, inclusiv contribuția continuă a Georgiei la operațiile și misiunile PSAC de gestionare a crizelor în Republica Centrafricană și în Republica Mali.
                  
               
                     (5)
                  
                  
                     Prin scrisoarea sa din 28 octombrie 2021 adresată Înaltului Reprezentant al Uniunii pentru afaceri externe și politica de securitate (denumit în continuare „Înaltul Reprezentant”), ministrul afacerilor externe al Georgiei a solicitat Uniunii, în conformitate cu articolul 59 alineatul (1) din Decizia (PESC) 2021/509, să pună la dispoziție echipamente medicale și de geniu, precum și echipamente care asigură mobilitatea de tip civil.
                  
               
                     (6)
                  
                  
                     Prezenta măsură de asistență urmează să fie pusă în aplicare luând în considerare principiile și cerințele prevăzute în Decizia (PESC) 2021/509 și în conformitate cu normele de execuție a veniturilor și cheltuielilor finanțate în cadrul IEP.
                  
               
                     (7)
                  
                  
                     Consiliul reafirmă hotărârea sa de a proteja, promova și respecta drepturile omului, libertățile fundamentale și principiile democratice și de a consolida statul de drept și buna guvernanță în concordanță cu Carta Organizației Națiunilor Unite, cu Declarația Universală a Drepturilor Omului și cu dreptul internațional, în special cu dreptul internațional al drepturilor omului și cu dreptul internațional umanitar,
                  
               ADOPTĂ PREZENTA DECIZIE:
         
            Articolul 1
            Instituire, obiective, domeniu de aplicare și durată
            
               (1)   Se instituie o măsură de asistență în beneficiul Georgiei (denumită în continuare „beneficiarul”), care urmează să fie finanțată în cadrul Instrumentului european pentru pace (IEP) (denumită în continuare „măsura de asistență”).
            
            
               (2)   Obiectivul măsurii de asistență este de a contribui la politica Uniunii față de Georgia prin sprijinirea capacităților forțelor de apărare georgiene de a consolida securitatea națională și reziliența, prin sprijinirea consolidării capacităților unităților medico-militare, ale unităților de geniu și ale unităților de logistică ale forțelor armate terestre georgiene și de a proteja astfel mai bine populația civilă, precum și de a îmbunătăți capacitatea Georgiei de a contribui la misiunile și operațiunile militare PSAC.
            
            
               (3)   Pentru a atinge obiectivul prevăzut la alineatul (2), măsura de asistență finanțează furnizarea următoarelor echipamente care nu sunt concepute pentru a avea efecte letale, materiale și servicii unităților forțelor de apărare georgiene menționate la alineatul respectiv:
               
                           (a)
                        
                        
                           echipamente medicale pentru unitățile de tratament medical de nivel ROL 2;
                        
                     
                           (b)
                        
                        
                           echipamente de geniu pentru echipele și plutoanele de geniu;
                        
                     
                           (c)
                        
                        
                           echipamente care asigură mobilitatea la sol, de tip civil (camionete pick-up).
                        
                     
            
               (4)   Durata măsurii de asistență este de 36 de luni de la data încheierii contractului dintre administratorul pentru măsurile de asistență acționând în calitate de ordonator de credite și entitatea menționată la articolul 4 alineatul (2) din prezenta decizie în conformitate cu articolul 32 alineatul (2) litera (a) din Decizia (PESC) 2021/509.
            
         
         
            Articolul 2
            Dispoziții financiare
            
               (1)   Valoarea de referință financiară destinată acoperirii cheltuielilor referitoare la măsura de asistență este de maximum 12 750 000 EUR. În conformitate cu articolul 29 alineatul (5) din Decizia (PESC) 2021/509, administratorul pentru măsuri de asistență poate solicita contribuții de până la 11 475 000 EUR în urma adoptării prezentei decizii. Fondurile solicitate de administratorul pentru măsuri de asistență sunt utilizate numai pentru a plăti cheltuielile în cadrul limitelor autorizate de comitetul instituit prin Decizia (PESC) 2021/509 în bugetul rectificativ pentru 2021 corespunzător măsurii de asistență.
            
            
               (2)   Toate cheltuielile sunt gestionate în conformitate cu Decizia (PESC) 2021/509 și cu normele de execuție a veniturilor și cheltuielilor finanțate în cadrul IEP.
            
         
         
            Articolul 3
            Acorduri cu beneficiarul
            
               (1)   Înaltul Reprezentant încheie cu beneficiarul acordurile necesare pentru a asigura respectarea cerințelor și condițiilor stabilite prin prezenta decizie, ca o condiție pentru acordarea de sprijin în cadrul măsurii de asistență.
            
            
               (2)   Acordurile menționate la alineatul (1) includ dispoziții care obligă beneficiarul să garanteze:
               
                           (a)
                        
                        
                           respectarea de către unitățile forțelor armate terestre georgiene, echipate prin intermediul măsurii de asistență, a dreptului internațional relevant, în special a dreptului internațional al drepturilor omului și a dreptului internațional umanitar;
                        
                     
                           (b)
                        
                        
                           utilizarea corectă și eficientă a oricăror active furnizate în cadrul măsurii de asistență în scopurile pentru care au fost furnizate;
                        
                     
                           (c)
                        
                        
                           întreținerea suficientă a oricăror active furnizate în cadrul măsurii de asistență pentru a asigura utilizabilitatea acestora și disponibilitatea lor operațională pe durata ciclului lor de viață;
                        
                     
                           (d)
                        
                        
                           faptul că niciun activ furnizat în cadrul măsurii de asistență nu va fi pierdut sau transferat, la sfârșitul ciclului său de viață, fără consimțământul comitetului instrumentului instituit în temeiul Deciziei (PESC) 2021/509 către alte persoane sau entități decât cele identificate în respectivele acorduri.
                        
                     
            
               (3)   Acordurile menționate la alineatul (1) includ dispoziții cu privire la suspendarea și încetarea sprijinului acordat în temeiul acestei măsuri de asistență în cazul în care beneficiarul este găsit vinovat de încălcarea obligațiilor prevăzute la alineatul (2).
            
         
         
            Articolul 4
            Punere în aplicare
            
               (1)   Înaltul Reprezentant este responsabil de punerea în aplicare a prezentei decizii în conformitate cu Decizia (PESC) 2021/509 și cu normele de execuție a veniturilor și cheltuielilor finanțate în cadrul IEP, în concordanță cu cadrul metodologic integrat pentru evaluarea și identificarea măsurilor și controalelor necesare pentru măsurile de asistență din cadrul IEP.
            
            
               (2)   Punerea în aplicare a activităților menționate la articolul 1 alineatul (3) este efectuată de Agenția Centrală de Gestionare a Proiectelor (CPMA) din Lituania.
            
         
         
            Articolul 5
            Monitorizare, control și evaluare
            
               (1)   Înaltul Reprezentant se asigură că respectarea de către beneficiar a obligațiilor stabilite în conformitate cu articolul 3 este monitorizată. Această monitorizare asigură cunoașterea contextului și a riscurilor de încălcare a obligațiilor stabilite în conformitate cu articolul 3 și contribuie la prevenirea unor astfel de încălcări, inclusiv încălcări ale dreptului internațional al drepturilor omului și ale dreptului internațional umanitar de către unitățile forțelor armate terestre georgiene sprijinite în cadrul măsurii de asistență.
            
            
               (2)   Controlul ulterior expedierii echipamentelor și materialelor se efectuează după cum urmează:
               
                           (a)
                        
                        
                           verificarea livrării, prin care certificatele de livrare urmează să fie semnate de forțele de apărare georgiene cu ocazia transferului dreptului de proprietate;
                        
                     
                           (b)
                        
                        
                           raportarea cu privire la activități, prin care beneficiarul urmează să raporteze anual cu privire la activitățile care implică echipamentele, materialele și serviciile furnizate în cadrul măsurii de asistență până când o astfel de raportare nu mai este considerată necesară de către Comitetul politic și de securitate (COPS);
                        
                     
                           (c)
                        
                        
                           verificarea la fața locului, prin care beneficiarul urmează să acorde Înaltului Reprezentant, la cerere, accesul pentru a efectua verificarea la fața locului.
                        
                     
            
               (3)   Înaltul Reprezentant efectuează o evaluare, sub forma unei prime evaluări structurate a măsurii de asistență, la șase luni de la prima livrare a echipamentelor. Aceasta poate implica vizite la fața locului pentru a controla echipamentele, materialele și serviciile furnizate în cadrul măsurii de asistență sau orice alte forme efective de informații furnizate în mod independent. La finalizarea furnizării de echipamente, materiale și servicii în cadrul măsurii de asistență se efectuează o evaluare finală pentru a se aprecia dacă măsura de asistență a contribuit la atingerea obiectivelor prezentate.
            
         
         
            Articolul 6
            Raportare
            Pe parcursul perioadei de punere în aplicare, Înaltul Reprezentant prezintă COPS rapoarte semestriale privind punerea în aplicare a măsurii de asistență în conformitate cu articolul 63 din Decizia (PESC) 2021/509. Administratorul pentru măsuri de asistență informează periodic comitetul instrumentului instituit prin Decizia (PESC) 2021/509 cu privire la execuția veniturilor și cheltuielilor în conformitate cu articolul 38 din decizia respectivă, inclusiv prin furnizarea de informații cu privire la furnizorii și subcontractanții implicați.
         
         
            Articolul 7
            Suspendare și încetare
            COPS poate decide să suspende integral sau parțial punerea în aplicare a măsurii de asistență în conformitate cu articolul 64 din Decizia (PESC) 2021/509.
            COPS poate recomanda, de asemenea, încetarea măsurii de asistență de către Consiliu.
         
         
            Articolul 8
            Intrare în vigoare
            Prezenta decizie intră în vigoare la data adoptării.
         
         
            Adoptată la Bruxelles, 2 decembrie 2021.
            
               
                  Pentru Consiliu
               
               
                  Președintele
               
               J. VRTOVEC
            
         
         
            (1)  Decizia (PESC) 2021/509 a Consiliului din 22 martie 2021 de instituire a Instrumentului european pentru pace și de abrogare a Deciziei (PESC) 2015/528 (JO L 102, 24.3.2021, p. 14).
         
            (2)  JO L 261, 30.8.2014, p. 4.